A4-0201/98

Päätöslauselma kalastuksesta teollisiin tarkoituksiin

Euroopan parlamentti, joka

- ottaa huomioon työjärjestyksensä 148 artiklan,

- ottaa huomioon kalatalousvaliokunnan mietinnön (A4-0201/98),

A. ottaa huomioon, että teollisuuskalastuksen osuus on lähes 60 % kaikesta Pohjanmerellä, Skagerrakissa ja Kattegatissa harjoitettavasta kokonaispyynnistä, ja että EU:n laivaston kalastustoiminta tällä alueella on täten suurelta osin kalastusta teollisiin tarkoituksiin,

B. ottaa huomioon, että teollisuuskalastus on edelleenkin kiistanalainen aihe sen vuoksi että siinä käytetään silmäkooltaan hyvin pieniä verkkoja ja että tietyille kalastuksen lajeille ei ole olemassa pyyntirajoituksia,

C. ottaa huomioon, että teollisuuskalastus hyväksytään paremmin vasta silloin kun sen vaikutuksia hyödynnettyihin kalakantoihin ja koko meren ekosysteemiin valvotaan tieteellisesti ja kun vaikutuksista ollaan ekologisesti vastuussa,

D. ottaa huomioon, että nämä ehdot voivat täyttyä vasta silloin kun myös teollisiin tarkoituksiin pyydettäville kalalajeille vahvistetaan, varovaisuutta noudattaen, suurimmat sallitut kokonaispyyntimäärät ja kun sivusaaliit, jotka koostuvat suojeltujen lajien poikasista, pidetään mahdollisimman pieninä,

E. ottaa huomioon viimeisimmät toimenpiteet huomattavan runsaan sivusaaliskalastuksen hillitsemiseksi, kuten ehdottoman ylärajan asettamisen silakan sivusaaliille teollisuuskalastuksessa, ja Tanskan kalastusviranomaisten käyttöönottamat kattavat tarkastus- ja valvontajärjestelmät,

F. ottaa huomioon, että etenkin tuulenkalan pyyntiä on säädelty tähän asti vielä vähän, vaikka se tuottaa hyvin suuret saalismäärät ja vaikka tuulenkala on tärkeä ravintolähde tietyille ihmisten ravinnoksi tarkoitetuille kalalajeille sekä vesilinnuille ja merinisäkkäille eikä tuulenkalan pyynnin kielteisiä vaikutuksia tuulenkalan luonnollisille saalistajille ainakaan paikallisesti voida sulkea pois nykyisen keskinäistä biologista vaikutusta koskevan riittämättömän tietämyksen mukaan,

G. ottaa huomioon, että harmaaturskan pyynnissä sallittu suojeltujen kalalajien sivusaalisosuus on biologisessa mielessä epäilemättä liian suuri eikä tuntuvaa erityisesti koljaa ja valkoturskaa koskevaa sivusaalisrajoitusta ole näköpiirissä,

H. ottaa huomioon neljännen monivuotisen ohjausohjelman tavoitteet (1997 - 2001) ihmisravinnoksi tarkoitettua kalaa pyytävän kalastuslaivaston pyyntikapasiteettien pienentämisestä ja siten tiettyjen kalakantojen kalastuksesta johtuvan kuolleisuuden vähentämisestä 30 prosentilla;

1. Katsoo, että maltillinen teollisuuskalastus Pohjanmerellä, Skagerrakissa ja Kattegatissa on puolustettavissa, jos siinä noudatetaan kestävän kalastuksen periaatetta, ja jos ristiriitatilanteissa etusija annetaan ihmisten ravinnoksi tarkoitettujen kalojen kalastukselle;

2. Tähdentää, että näiden ehtojen täyttymiseksi

- on tutkittava ja valvottava tarkasti teollisuuskalastuksen vaikutuksia kaikkiin meressä ja merestä eläviin kalalajeihin;

- on noudatettava tieteellisiin arviointeihin perustuvia pyynti- ja sivusaalisrajoituksia;

- on asennettava aukoton tarkastusjärjestelmä purkusatamiin;

- on ehdottomasti noudatettava varovaisuutta epävarmoissa tapauksissa;

Tarkastus ja valvonta

3. Toteaa, että teollisuuskalastuksessa on ennen ollut selvästi nähtävissä hyvin vakava ongelma, joka on aiheutunut yhteisön oikeuden soveltamisen valvonnasta ja seurannasta, mikä on ilmennyt tiettyjen kalalajien liiallisina pyyntimäärinä ja osittain moninkertaisesti ylittyneinä suojeltujen kalalajien sallittuina sivusaalisosuuksina;

4. Antaa arvoa Tanskan kalastushallinnon vuonna 1996 käyttöön ottamalla kattavalle valvontajärjestelmälle, jossa näytteitä otetaan usein, sekä ensimmäisille merkeille siitä, että sivusaalismäärät ovat pienentyneet selvästi;

5. Toteaa kuitenkin, että useamman vuoden kokemus on tarpeen tämän järjestelmän tehokkuuden arvioimiseksi ja ennen kuin voidaan tehdä päätös siitä, että suoritetut toimenpiteet ovat riittäviä;

Tuulenkalan pyynti

6. Katsoo, että tiettyjen kalakantojen ja kalakantaryhmien osalta vuodeksi 1998 vahvistettavia suurimpia sallittuja saaliita ja niiden pyyntiä koskevia edellytyksiä koskevassa neuvoston asetuksessa (EY) 45/98 ((EYVL L 12, 19.1.1998, s. 1.)) ensimmäistä kertaa vahvistettu tuulenkalan saaliskiintiö on ensimmäinen askel oikeaan suuntaan vaikkakin täysin riittämätön;

7. Kehottaa, että laaditaan hoitosuunnitelma, joka sisältää kalakantojen, laskennallisesti osoitettaviin tekijöihin kuten kalakuolleisuus, kutukannan biomassa ja lisääntyminen, perustuva säännöstely sekä toteaa aikaiset varoitusmerkit kuten kalakantojen levinneisyyden vähenemisen alueella, kutukannan ikärakenteen muutokset sekä vesilintujen poikueiden harvenemisen;

8. Kehottaa komissiota tekemään ehdotuksen suojavyöhykkeiden luomiseksi ekologisesti herkille alueille, kuten kutupaikoille, kalanpoikasten kasvupaikoille ja vesilintuyhdyskuntien ruokapaikoille;

9. Kehottaa komissiota tekemään lakiehdotuksen, johon sisältyy tuulenkalan pyynnin osalta suojeltujen lajien nykyisen sallitun 10 prosentin enimmäisosuuden vähentäminen 2 prosenttiin;

Kilohailin pyynti

10. Pitää vuonna 1996 esitettyä silakan kokonaispyyntirajoitusta teollisuuskalastuksessa ensimmäisenä todellisena toimenpiteenä, jolla tartutaan erityisesti kilohailin pyynnissä esiintyvään ongelmaan, johon on syynä se, että sallitut silakan sivusaalismäärät ylitetään moninkertaisesti;

11. Tähdentää kuitenkin, että tämän toimenpiteen tehokkuuteen vaikuttaa aukottomien purkusatamissa suoritettavien tarkastusten, jatkuvan saaliskoostumusten valvonnan ja rekisteröinnin onnistuminen sekä kalastuksen lopettaminen heti kun sivusaalismäärä on pyydetty;

12. Katsoo, että sen sijaan muiden säilyttämistoimenpiteiden lieventäminen on ennenaikaista, ottaen huomioon, että kilohailin pyyntiä koskeva silakan kokonaispyyntirajoitus tuli voimaan vasta äskettäin, kun neuvosto aikoo nostaa silakan suurimman sallitun sivusaalisosuuden Pohjanmerellä harjoitettavan kilohailin pyynnin osalta 10 prosentista 20 prosenttiin;

Harmaaturskan pyynti

13. Pahoittelee, että tähän asti on ilmeisesti puuttunut poliittista tahtoa rajoittaa tehokkaasti harmaaturskan pyynnin suuria sivusaaliita, jotka koostuvat erityisesti valkoturskasta ja koljasta;

14. Pitää kuitenkin sivusaaliiden tehokasta rajoittamista erittäin välttämättömänä ottaen huomioon kolja- ja valkoturskakantojen tilan ja kehottaa sen vuoksi neuvostoa ja komissiota ottamaan huomioon ainakin suojeltujen kalalajien sivusaaliit harmaaturskan pyynnissä, kun vuotuisia suurimpia sallittuja pyyntimääriä vahvistetaan ja kalastuskiintiöitä jaetaan senhetkisten jäsenmaiden kesken;

15. Korostaa lopuksi, että teollisuuskalastusta ei voida ajan pitkään irrottaa ihmisravinnoksi tarkoitettujen kalojen kalastuksen kehityksestä keskinäisen ympäristöön liittyvän ja sosioekonomisen vaikutuksen huomioon ottaen, ja sen vuoksi ei pidä jättää huomiotta mahdollisuutta, että myös teollisuuskalastuksessa pyydettävien saaliskalalajien kuolleisuutta pitää tulevaisuudessa alentaa tuntuvasti;

16. Kehottaa puhemiestään välittämään tämän päätöslauselman komissiolle ja neuvostolle sekä jäsenvaltioiden ja muiden Pohjanmeren rannikkovaltioiden hallituksille ja parlamenteille.